《读易》
宋代·吕本中

春温疮疥繁，衣敝虮虱细。颓然坐南轩，读易初有味。

初看象数殊，忽此爻彖异。纷纷者众说，行各半途滞。

大言累千百，杂说记一二。坐令天人分，复以小大计。

或强出枝叶，或自起旒赘。孰能言语表，能使意独至。

空中本无华，眼病因有翳。沈思忽有得，是则入精义。

吾生晚闻道，岁月今少憩。遗经日在眼，似足了一世。

临流濯垢衣，尚勿惜馀弃。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。